Hond byt kind in Bloem doodOlebogeng Mosime is Saterdag deur ’n Pitbull doodgebyt. (Foto: Facebook) ŉ Agtjarige kind is Saterdagmiddag deur ŉ pitbull by sy ouerhuis in Vistapark in Bloemfontein doodgebyt. Die voorval het omstreeks 14:00 gebeur. Die pitbull, wat kort ná die voorval doodgeskiet is, het glo aan die bure behoort. Lt.kol. Thabo Covane, polisiewoordvoerder, het aan Maroela Media gesê dat die hond uit sy eie erf ontsnap en oor die bure se heining gespring het. Olebogeng Mosime, ’n gr. 3-leerder by Roseview Primary, het alleen buite gespeel en is voor die motorhuis doodgebyt. Covane sê die kind het ernstige beserings aan sy nek en bors opgedoen. ŉ Geregtelike doodsondersoek word nou deur die Mangaung-polisie gedoen. Die Bloemfonteinse Dierebeskermingsvereniging het Sondag op sy Facebook-blad gesê die hond is weens “unieke omstandighede” deur polisiebeamptes op die toneel doodgeskiet. Die hond het polisiebeamptes glo ook “bestorm”. “Die ander honde op die erf is deur die Bloemfontein-DBV verwyder en na ons perseel geneem waar hulle veilig bewaar word.” Die DBV het sy medelye met die Olebogeng se gesin uitgespreek en inwoners aangemoedig om enige hond wat ŉ gevaar vir die gemeenskap kan inhou, eerder aan die DBV oor te gee. “Die verlies van ’n kind is iets wat geen ouer, familielid of vriend moet verduur nie. Sy geliefdes het ons innige simpatie.” Die DBV sê reëlings kan getref word om gevaarlike honde by die betrokke perseel op te laai indien die eienaars van sodanige honde nie die dier self tot by die DBV kan neem nie. “Die verlies van enige lewe is tragies, en as voorsorgmaatreël pleit ons by die publiek om aggressiewe honde op te gee sodat soortgelyke voorvalle nie plaasvind nie, en dat selfs aggresiewe honde se lewe met waardigheid en respek beëindig kan word.”